Christian Sørensen
Christian Sørensen er en dansk erhvervsmand og boghistoriker, cand.polit. fra Københavns Universitet 1965 og med et virke siden som selvstændig rådgiver i organisation og virksomhedsledelse. Sideløbende har Christian Sørensen engageret sig i egns- og samtidshistorie, bl.a. siden 1972 været en drivende kraft i Egnshistorisk Forening i Gundsø, som han var med til at grundlægge.
I Dansk Bibliofil-Klub – som han blev indvalgt i 1992 – har Christian Sørensen spillet en ledende rolle. Som bestyrelsens formand 2009-2013, klubbens redaktør siden 2009 og udnævnt til æresmedlem i 2018.
Christian Sørensen har gennem et langt livs arbejder profileret sig som ekspert inden for nyere, dansk og europæisk bogkunst – især inden for illustrering. Hans talrige mindre skrifter om berømte bøger og om deres illustratorer – foreløbigt for det meste publiceret alene for medlemmer af Dansk Bibliofil-Klub – turde tjene en videre offentliggørelse. Forfatterskabet handler typisk om forholdet mellem det litterære værk, dets udgivelse og design i forskellige udgaver og om dets illustrering.
Skal man nævne blot nogle af Christian Sørensens mange bibliofile arbejder, bør det være essayet om Tage La Cour 1915-03 (i Danske Bogsamlere 2012-17), artiklen Udgaven der ikke findes (om Martin A. Hansens Løgneren) (2013), Les Mains libres (om Man Ray) (2016)) og artiklen Alt er godt – Bendix-mosaik (2018) om Hans Bendix. De illustrerer både spændvidden og fokus i hans boghistoriske interesser.
Christian Sørensens hidtil største indsats for dansk boghistorie og bogkultur har dog været som medforfatter på – og som hovedredaktør af – trebindsværket Danske bogsamlere i det 20.århundrede. Dansk Bibliofil-Klub og Forening for Boghaandværk, 2012- 2017.